作者:鮑溶
標題:琴曲歌辭：蔡氏五弄：秋思二首
內容:胡風吹雁翼，遠別無人鄉。君近雁來處，幾回斷君腸。昔奉千日書，撫心怨星霜。無書又千日，世路重茫茫。燕國有佳麗，蛾眉富春光。自然君歸晚，花落君空堂。君其若不然，歲晚雙鴛鴦。顧兔蝕殘月，幽光不如星。女兒晚事夫，顏色同秋螢。秋日邊馬思，武夫不遑甯。燕歌易水怨，劍舞蛟龍腥。風折連枝樹，水翻無蒂萍。立身多戶門，何必燕山銘。生世不如鳥，雙雙比翼翎。季秋天地間，萬物生意足。我憂長於生，安得及草木。試從古人願，致酒歌秉燭。燕趙皆世人，詎能長似玉。俯憐老期近，仰視日車速。蕭颯禦風君，魂夢願相逐。百年夜銷半，端為垂纓束。